南澳都去埋 麥道朗月底來港前先跑澳洲橡樹賽
2024年04月17日 14:30
東網電視
更多新聞短片
麥道朗月底將會首度於南澳披甲跑一級賽。
嚟緊呢個月尾,大家又會見到麥道朗返港,再為「浪漫勇士」出戰女皇盃,而呢位大賽騎師,响來港嘅前一日,亦要舟車勞頓,轉戰南澳萬富圍馬場,為老拍檔華禮納兩駒,出戰當地兩場一級賽。
雖然南澳賽事水準,難以同悉尼同維省兩大核心相提並論,不過隨住上月公布兩場响27日舉行嘅一級賽,羅拔桑士達錦標同澳洲橡樹賽總獎金一併加碼至100萬澳元,又的確有啲吸引力,當中就有華禮納決定派馬出戰兩場賽事。
麥道朗作為練者嫡系騎師,當然要優先效力,其中响1200米雌馬G1羅拔桑士達錦標,老麥就先卜定「花根本艷」(Roots),而同日另一項1600米G2南天后錦標,佢就答應咗鄉里,新西蘭冠軍練馬師沃卡,夥拍「首席女將」(Campionessa)出戰,今次亦係麥道朗首次响南澳上陣,另外一姐賈傑美,亦已落實當日响萬富圍披甲。
對於麥道朗今年响悉尼方面嘅成績,繼續一人獨大,原本同鄉高力德响冠軍騎師之爭,已經追到得番8W差距,諗住餘下3個月仲有一番惡鬥,可惜上周初响甘柏拉出賽墮馬受傷,目前已經證實肋骨骨裂,需要養傷停賽4-6星期,威脅一旦解除,相信老麥呢個月繼續數胡,要成功衛冕悉尼冠軍騎師,毫無難度。